12 сәуірде Бундестаг Германия-Орталық азия парламенттік топ мүшелерімен халықаралық кездесу болып өтті. Неміс делегациясын депутат Манфред Грунд басқарды. Тараптар қазақстан-герман қарым-қатынастарын, соның ішінде парламентаралық құрауыштарды одан әрі нығайтудың перспективалық бағыттарын талқылады. Парламентарийлер Қазақстан мен Германияның саяси қатынастарының негізі болып табылатын ынтымақтастықты дамытуда екі тараптың да сенімгерлік диалогын, өзара түсіністігін және қызығушылығын атап көрсетті. Мәжіліс Төрағасы Нұрлан Нығматулин германиялық әріптестерін Астанада өтетін «ЭКСПО-2017» көрмесіне қатысуға шақырды және Германияның ұлттық павильоны қазақстандықтар мен шетелдік қонақтар арасында барынша әйгілі болатынына сенетінін айтты. Қатысушылар айрықша назарды өңірлік қауіпсіздікке аударды. Манфред Грунд Қазақстанды Орталық Азиядағы тұрақтылықтың кепілі деп атады, бұл ретте Еуропада осындай кепіл болудағы Германияның міндетін атап өтті. Мәжіліс Төрағасы демократиялық үдерістерді одан әрі дамыту, халық билігін нығайту, президенттік басқару нысанын сақтау кезінде Үкімет пен Парламенттің жауапкершілігін арттыруды айта отырып, әріптестеріне еліміздегі конституциялық реформаның негізгі қағидаттары туралы айтып берді. М.Грунд өз кезегінде «Мемлекеттік құрылымдарды жасау, экономикалық реформалар жүргізу, әлеуметтік жүйені жасау және дамыту, сонымен қатар демократия жолымен жүру – бұл Қазақстан сәтті төтеп берген үлкен сын» екенін айтты.